“บ้านปู เพาเวอร์” เตรียมโรดโชว์เสนอขาย IPO 648 ล้านหุ้น 5 ต.ค.นี้
"บ้านปู เพาเวอร์" หรือ BPP ผู้ดำเนินธุรกิจการลงทุนในบริษัทอื่นที่ประกอบธุรกิจหลักด้านการผลิต-จำหน่ายไฟฟ้า เตรียมโรดโชว์เสนอขาย IPO จำนวน 648 ล้านหุ้น 5 ต.ค.นี้ หวังเข้าเทรด SET โดยมีบล.ธนชาต-บล.บัวหลวง-บริษัท เดอะ ควอนท์ กรุ๊ป จำกัด เป็นที่ปรึกษาทางการเงิน
21 ก.ย. 2559

บริษัท บ้านปู เพาเวอร์ จำกัด (มหาชน) หรือ BPP ผู้ผลิตไฟฟ้าในกลุ่มบริษัท บ้านปู จำกัด (มหาชน) หรือ BANPU เตรียมนำเสนอข้อมูลบริษัทเพื่อการเสนอขายหุ้นสามัญเพิ่มทุนให้กับประชาชนทั่วไปครั้งแรก (IPO) จำนวนไม่เกิน 648,492,500 หุ้น ในวันที่ 5 ต.ค.นี้ ที่โรงแรมดุสิตธานี
โดยบริษัทจะนำเสนอข้อมูลเกี่ยวกับบริษัท ภาพรวมธุรกิจ จุดเด่นในการลงทุน และรายละเอียดการเสนอขายภายในงาน โดยบริษัทมีความมุ่งมั่นในการพัฒนาศักยภาพการดำเนินงานอย่างต่อเนื่อง พร้อมการลงทุนและผลิตไฟฟ้าหลากหลายรูปแบบในประเทศต่าง ๆ จากฐานธุรกิจไฟฟ้าในประเทศไทย ลาว จีน และญี่ปุ่น 
ทั้งนี้ บริษัทมีเป้าหมายที่จะเพิ่มกำลังการผลิตไฟฟ้าและไอน้ำตามสัดส่วนการลงทุนรวมจาก 1,883 เมกะวัตต์เทียบเท่า ให้ได้มากกว่า 4,300 เมกะวัตต์เทียบเท่า ภายในปี 2568 เพื่อก้าวไปสู่การเป็นผู้นำธุรกิจพลังงานไฟฟ้าระดับภูมิภาคอย่างยั่งยืน